Десетки паметници на културата във В. Търново вече са само спомен заради нехайството на техните наследници. Тревожната тенденция се наблюдава от повече от 10 години, като някои от обектите са се самосрутили, изоставени от собствениците, които не разполагат със средства или не желаят да запазят културните ценности за поколенията. Оказва се, че дори липсва и точна информация колко точно паметници на културата вече ги няма.

През януари 2016 г. тежкият сняг събори вековна къща по пътя на туристите към Царевец. Имотът се намираше на ул. “Пандели Кисимов” 3, в подножието на катедралния храм и от години бе необитаем. Постройката е била картотекирана като опасна и са давани предписания за обезопасяването ѝ. Месец по-късно бившият метох на Преображенския манастир във В. Търново рухна и бе загубен завинаги. Старата постройка е започнала да се руши много отдавна, а година преди да се срине, пада част от сградата, от която остава само партерът. От Общината многократно са изпращали писма и са предупреждавали Преображенския манастир и Великотърновската митрополия, че уникалната сграда е заплашена от унищожаване, но оттам не бяха взети мерки за спасяването ѝ. В публичното пространство се появиха съмнения, че старата сграда умишлено е оставена да рухне, тъй като възстановяването и укрепването ѝ са щели да погълнат много средства.

Сред загубените паметници на културата е и двуетажна къща на ул. “Велчо Джамджията” 17, която се срути през юни 2016 г. Преди да се срине, съседите на опасната сграда многократно са подавали сигнали на спешния телефон 112 и до Гражданска защита, за да търсят помощ за обезопасяване на тротоара с предпазни ленти, когато от порутената старина започнали да падат парчета мазилка от фасадата, отломки от тухли и керемиди от покрива. Сградата е окачествена като опасна от специализираната комисия на Общината и Националния институт за недвижимото културно наследство. Становището на експертите било, че къщата подлежи на принудително събаряне, но сградата се срутва само две седмици след получаване на разрешителното за събарянето ѝ.

Загубени завинаги са и две възрожденски къщи в съседна Горна Оряховица. И макар че вече ги няма, те са отбелязани в застроителния план на града, който бе приет преди няколко години.

Това, което много от собствениците не знаят, е, че дори паметниците на културата да бъдат съборени, остават със същия статут, докато той не бъде свален, обясни арх. Милен Маринов, регионален инспектор за Северен централен район в Министерството на културата. Общините нямат правомощия да налагат глоби по Закона за културното наследство, а само да издават предписания. При неизпълнение на указанията за аварийно-временно укрепване в определения срок, на собствениците се търси административно-наказателна отговорност от ГД “Инспекторат по опазване на културното наследство”. Наказателните постановления за физически лица са от 1000 до 3000 лв., а за юридически от 3000 до 30 000 лв., като зависят от степента на нарушение. Информацията за това колко точно са глобените собственици на културни паметници се съхранява в Министерство на културата и се предоставя единствено на съда и прокуратурата, съгласно Закона за културното наследство.

Сега

сред най-застрашените

паметници на културата

е родната къща на прочутия български революционер Иларион Драгостинов. Години наред са правени опити за спасяването й, като от 2007 г. Министерство на културата, което е собственик на имота, отпуска веднъж 90 000 лв. за ремонт на сградата и още 85 000 лв. за нова порта и ограда. Парите обаче се оказват недостатъчни и дейността е спряна. През 2017 г. и малкото направено е унищожено от дъждовете, рухна дори скелето, с което трябваше да се укрепи дървената конструкция на втория етаж. Идеята Иларионовата къща да бъде спасена, ако бъде създадена неправителствена организация, която да изготви проект за нейното възстановяване, така и не се реализира.

Още един паметник в Арбанаси е в опасност, след като рухна част от пристройката към Попмариновата къща. Някога тя се е използвала за баня, която хората от селото редовно посещавали и функционирала допреди 60 години. Къщата на Марин Харалампиев Попов, заедно с банята до портата, е обявена за паметник на културата с национално значение през 1978 г. Днес имотът е частна собственост. Последният ремонт, който е правен, е само на покрива на къщата, за да се предотвратят течовете и разрушаването ѝ. Причина за рухването на навеса е мокрият сняг, който падна миналата зима, тъй като състоянието на постройката е много лошо. Вероятно и строежът на близкия обект е помогнал, но основната причина е, че не е правен отдавна никакъв ремонт на обекта, а това може да направи само собственикът на имота.

Близо 100 са

издадените

предписания

във В. Търново

В. Търново е на трето място по брой паметници на културата в страната. На територията на общината има над 550 културни ценности заедно с няколко резервата – Никополис ад Иструм, трите значими средновековни крепости “Царевец”, “Трапезица” и “Момина крепост” заедно с античните останки в тях. Сградите във В. Търново, които са в очертанията на Стария град, са около 670. Ежегодно старата столица губи между 20-25 сгради, паметници на културата, но точна статистика за загубените имоти няма. Разрухата се вижда по една от емблематичните улици – “Опълченска”. Трасето е вход за старата столица от международния коридор Русе – Свиленград и посреща всички гости на града със смразяваща гледка от разбит път и рушащи се старинни сгради. От 2017 г. се наблюдава влошаване на сградния фонд в кв. “Света гора”, докато преди тези процеси се наблюдаваха в кв. “Варуша” и ул. “Максим Райкович”.

Общината от години прави списък на имотите – паметници на културата, и издава предписания на техните собственици. През 2013 г. по заповед на кмета бяха обходени и документирани 250 сгради от Стария град за изготвяне на предписания към тях, тъй като много от тях са в лош естетичен вид и конструктивни проблеми, изискващи изготвяне на инвестиционни проекти за възстановяване и реставрация. През 2016 г. назначената общинска комисия установява 34 сгради в много лошо състояние и отново отправя предписания към техните собственици. Многократно е подавана информация и на Министерство на културата за необходимостта от действия, с които да се задължават собствениците да поддържат имотите, които са паметници на културата, в добро състояние, отговарящо на законовите разпоредби.

По последни данни около 100 са издадените предписания от Община В. Търново за периода 2017-2018 г., уточниха от Дирекция “Строителство и устройство на територията”. През последните години Общината помогна за ремонта на фасадите на къщи, намиращи се в старата част на града. Собствениците им предприеха действия след препоръки от специално сформирана комисия, която периодично проверява състоянието на сградите. Обновените къщи се намират по улиците “Независимост”, “Стефан Стамболов”, “Въстаническа”, “Поборническа”, “Велчо Джамджията”, “Иван Вазов”, “Михаил Кефалов”, “Св. Климент Охридски”, площадите “Велчова завера”, “Петко. Р. Славейков”, “Поборническа”. За улеснение на собствениците бяха изработени силуетни планове за улиците “Велчо Джамджията”, “Независимост” и “Стефан Стамболов”, като това облекчава процедурите по съгласуване на ремонтните дейности.

Весела БАЙЧЕВА

сн. Даниел ЙОРДАНОВ